|  |  |
| --- | --- |
| ujmegye | Hajdú-Bihar Vármegye ÖnkormányzatánakKözgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **2.** |

|  |  |
| --- | --- |
| **Előterjesztő:** | Tasi Sándor, a Közgyűlés alelnöke |
| **Tárgy:** | Tájékoztató a Nemzeti Agrárgazdasági Kamara Hajdú-Bihar Vármegyei Szervezetének 2022. évi munkájáról, valamint Hajdú-Bihar vármegye mezőgazdaságának 2021-2022 -es évi helyzetéről |
| **Készítették:** | Csonka Gábor |
| **Melléklet:** | Előterjesztés melléklete:A Nemzeti Agrárgazdasági Kamara Hajdú-Bihar Vármegyei Szervezetének beszámolója 2022. évi munkájáról, valamint Hajdú-Bihar vármegye mezőgazdaságának 2021-2022-es évi helyzetéről |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Hajdú-Bihar Vármegye Önkormányzata folyamatosan figyelemmel kíséri a vármegye mezőgazdaságának helyzetét, ezáltal az idei évi üléstervébe is felvette a megye mezőgazdaságához kapcsolódó tájékoztató napirendi pontként történő megtárgyalását. A vármegyei önkormányzat jelen tájékoztató elkészítéséhez a vármegye mezőgazdaságában jelentős szerepet betöltő Nemzeti Agrárgazdasági Kamara közreműködését kérte. A szervezet által elkészített tájékoztató, az abban található statisztikai adatok, elemzések, valamint összegző megállapítások segítik a vármegye 2021-2022-es évi mezőgazdasági helyzetének bemutatását.

A dokumentum első két fejezete a Nemzeti Agrárgazdasági Kamara Hajdú-Bihar Vármegyei Szervezetének működését és a szervezet közfeladatait és kamarai szolgáltatásokat mutatja be részletesen, az alábbi témákra kiterjedően:

Jelentős esemény volt a kamara életében a 2022 májusában megtartott választás és tisztújítás. 2022. június 15-én a Hajdú-Bihar megyei küldöttgyűlés alakuló ülésén megválasztották a megyei elnököt és alelnököket, az etikai bizottság tagjait, a kamarai osztályok megyei vezetőit, illetve azt a 15 országos küldöttet, akik az országos küldöttgyűlésen képviselik a megyét. A kamarai tisztújítás keretében november 14. és december 16. között került sor a Települési Agrárgazdasági Bizottságok (TAB) vezetőségi tagjainak megválasztására. A NAK Hajdú-Bihar megyei elnökségének tevékenységi körébe tartozik a földbizottsági feladatok ellátása is, amelynek keretében 2022. december 31-ig 3365 db adásvételi szerződés mellett számos csereszerződés, elővásárlás, vagy haszonbérleti szerződés véleményezésére került sor.

A kamara a vízügy és öntözésfejlesztés területén együttműködik a Tiszántúli Vízügyi Igazgatósággal, melynek keretében folyamatos egyeztetéseket folytatnak és állapotfelméréseket végeznek. A közös munkának köszönhetően egy mintaprojekt is megvalósulhatott, amely keretében költséghatékony módon igyekeznek a talajok vízpótlását megoldani. A védett, fokozottan védett, illetve vadászható állatfajok által okozott mezőgazdasági kártételek területén csak részben történt előrelépés a korábbi évekhez képest, a téma körültekintő rendezése még további feladatokat jelent a szervezetre nézve.

A kamara a 2022. évben a korábbi pandémiás helyzet után újra valósított meg rendezvényeket, illetve vett részt különböző megjelenéseken. Ezek közül kiemelhető a debreceni Farmer Expo, az ÖKO Expo Kiállítás és Konferencia, valamint több vármegyei rendezvény, kiállítás és bemutató. A NAK vármegyei szervezete kiemelt szakmai kapcsolatot ápol a Debreceni Egyetemmel, mely együttműködés célja a magyar agrároktatás, kutatásfejlesztés és innovációs tevékenység erősítése. Bejelentésre került, hogy a Debreceni Egyetem, a NAK Hajdú-Bihar Megyei Szervezete, illetve Hajdúnánás Város együttműködésében Ökológiai Gazdálkodási Kooperatív Kutatási és Tudástranszfer Központ jön létre. A Központ egyszerre lesz egy ökológiai tudásközpont és gyakorlatorientált képzési hely. A NAK elkötelezett az iránt, hogy az agrárképzésben részt vevők megfelelő gyakorlati tudással gazdagodhassanak, amely érdekében duális képzőhelyek működtetésében is segítő tevékenységet végez, illetve a felnőttképzés terén is jelen van. A kamara aktívan közreműködik a Magyarok Kenyere programban, valamint a kárpátaljai gazdák megsegítését célzó vetőmaggyűjtésben.

A 2022. évben is aktívan működött megyénkben is a Jégkármentesítő rendszer, melynek generátorai a védekezési szezon alatt 66 napon kerültek bekapcsolásra.

A falugazdász hálózat keretében a Hajdú-Bihar Megyei Igazgatóságon jelenleg 37 fő falugazdász, 5 fő körzetvezető falugazdász és 1 fő főfalugazdász látja el a feladatokat. A megye 82 településéből 66 helyen van rendszeres ügyfélszolgálat.

Viharkár – rendkívüli támogatás: Az Agrárminisztérium költségvetési átcsoportosítás révén rendkívüli, közvetlen támogatási lehetőséget biztosított a kárt szenvedett gazdálkodóknak.

A bekövetkezett károkat a falugazdászoknál lehetett jelezni és igényelni a támogatást; melyet megyénkben 15 gazdaság kapott meg.

Őstermelők családi gazdaságainak hatósági ügyei: A családi gazdaságokról szóló 2020. évi CXXIII. törvény változására tekintettel az őstermelők családi gazdaságának alapításáról szóló szerződést az Nemzeti Agrárgazdasági Kamarához kellett 2022. május 31-ig benyújtani.

A NAK a falugazdászokon keresztül térítéses piaci szolgáltatásokat is végez, mint a laboratóriumi talajvizsgálat és levélanalízis szolgáltatás; tápanyaggazdálkodási terv készítése; gabona beltartalmi vizsgálat; permetezőgép felülvizsgálati szolgáltatás, és biztosítás körvetítési szolgáltatás. A NAK egyre nagyobb feladatot vállal a képzések területén is, egyrészt a felnőttképzés területén, másrészt a szakképzés területén, ahol kiemelt közvetítői szerepet játszik a duális képzési rendszer szereplői között.

A dokumentum harmadik nagy fejezete **Hajdú-Bihar Vármegye mezőgazdaságának helyzetelemzése – 2021 - 2022.** évre vonatkozóan.

1. **NÖVÉNYTERMESZTÉS**

Vármegyénkben a termőterület nagysága 531,8 ezer hektár, amely az egyik legfontosabb természeti erőforrásunk. Megyénkben több művelési ág is jelen van, amelyet a következő táblázat foglal össze:

|  |  |  |
| --- | --- | --- |
| **Művelési ág** | **Magyarország** | **Hajdú-Bihar megye** |
| mértékegység: ezer ha | mértékegység: ezer ha |
| 2021. jún. 1. adatok (\*2019. adatok) | 2021. jún. 1. adatok (\*2019. adatok) |
| **szántó** | 4 162,9 | 335,5 |
| **gyep** | 771,3 | 122,4 |
| **gyümölcsös** | 83,7 | 1,3 |
| **erdő** | \*1 939 | \*69,9 |
| **halastó** | \*35,2 | \*6,1 |
| **nádas** | \*34,9 | \*6,0 |
| **konyhakert** | 2,9 | 0,2 |
| **szőlő** | 60,2 | 0 |

Forrás: KSH, 2022. (\*-gal jelölt adatok 2019. éviek)

2022. június 1-jén Magyarország területének közel 55%-a, mintegy 5,1 millió hektár volt mezőgazdasági terület. Ennek 82%-a, 4 millió 163 ezer hektár szántóterületként, 15%-a (771 ezer hektár) gyepként hasznosult, a szőlők és a gyümölcsösök együtt a mezőgazdasági terület közel 3%-át borították. A mezőgazdasági terület nagysága 32,0 ezer hektárral nagyobb volt az egy évvel korábbinál. Vármegyénkben a mezőgazdasági terület aránya a teljes területből- a vármegyék adatait vizsgálva- a legmagasabbak között van országos szinten.

A növénytermesztés esetén a legmagasabb arányban gabonafélék termesztése jellemző, amely az időjárási tényezőkre igen érzékeny kultúra.

|  |  |  |
| --- | --- | --- |
| **Megnevezés** | **Magyarország** | **Hajdú-Bihar megye** |
| Vetésterület - szántó | 4 millió 162,9 ezer ha | 335,5 ezer ha |
| Gabonafélék vetésterülete | 46,0 % | 50,4 % |
| Napraforgó vetésterülete | 17,6 % | 19,6 % |

Forrás: NAK 2022.

Az aszály, amely 2022. évben történelmi mértékű volt rendkívüli veszélyeket hordoz magában a mezőgazdaságra vonatkozóan. 2021. júniusa és 2022. júniusa között az Alföldön összességében a szokásos csapadékmennyiségnek alig a fele esett. Ezáltal a talajoknak sajnos nem csak a felszín közeli része volt rendkívül száraz, hanem a teljes felső egy méteres talajréteg is alig tartalmazott nedvességet. Ennek okán 200-300 mm csapadékhiány keletkezett a talajokban. A legsúlyosabb aszályhelyzet az ország keleti felében alakult ki, a gazdaságok jelentős részében csökkent termésű nyári gabonatermés, a napraforgó esetében féltermés termett, a kukoricakultúrákat jelentős területen a teljes megsemmisülés sújtotta.

A termények %-os terméskiesése az előző évihez képest:

|  |  |  |
| --- | --- | --- |
| **Megnevezés** | **Országosan a kiesés %-a** | **Hajdú-Bihar megyében a kiesés %-a** |
| Őszi búza | -20 % | -54 % |
| Napraforgó | -44 % | -40 % |
| Kukorica | -59 % | -71 % |

Forrás: NAK 2022.

Ezen természeti kárnak és az orosz-ukrán háborús helyzet következtében több élelmiszeripari termék ára jelentős emelkedésnek indult: liszt: +27 %; étolaj: +42 %; 2,8 %-os tej: +80 %; húsok: +42 %. A háborús helyzetre tekintettel 2022-ben az élelmiszerbiztonság érdekében az EU a termelők részére engedélyezte a pihentetett területeken történő termelést is. A 2022. gazdálkodási évben a korábbi szabályokkal ellentétben lehetőség nyílt a parlagon hagyott területeket élelmiszer- és takarmánytermesztési céllal szántóföldi növénykultúrával bevetni.

**Országos és Hajdú-Bihar megye növénytermesztési részletes adatai:**

A vetésszerkezetben

* mind országosan, mind a megyében az őszi búza, az őszi árpa, a rozs, a napraforgó és a cukorrépa vetésterülete nőtt,
* csökkent azonban a csemegekukorica, a takarmánykukorica, az őszi káposztarepce, a burgonya, a zöldborsó és egyes kisebb vetésterületű kalászos gabonák területe,
* hazánk legjelentősebb csemegekukorica és zöldborsó területét adta a megye, mely évek óta csökkenő arányt mutat, de még mindig nagyon jelentős.

A Nemzeti Agrárgazdasági Kamara Hajdú-Bihar Megyei Szervezetének beszámolója részletes, táblázatos formájú adatsort közölt arról, hogy milyen módon változtak a különböző növénykultúrák vetésterületei országos és vármegyei szinten, valamint a vármegye vetésszerkezetének idősoros adatait is bemutatták:

**Főbb növények országos és megyei vetésterületének összehasonlítása**

|  |  |  |  |  |  |
| --- | --- | --- | --- | --- | --- |
| **Megnevezés** | **Országos vetésterület** | **Növekedés vagy csökkenés** | **Hajdú-Bihar vetésterület** | **Növekedés vagy csökkenés** | **Megyei vetésterület az országos terület %-ában** |
| **2021-hez képest** | **2021-hez képest** |
| 2022 | 2021 | (ha) | 2022 | 2021 | (ha) | % |
| (ha) | (ha) | (ha) | (ha) |
| **Őszi búza** | **932 171** | 894 080 | 38 091 | **58 121** | **47 899** | 10 222 | **6,2** |
| **Őszi árpa** | **312 730** | 261 074 | 51 656 | **11 223** | **10 170** | 1 053 | **3,6** |
| **Rozs** | **32 417** | 27 599 | 4 818 | **1 212** | **1 067** | 145 | **3,7** |
| **Triticale** | **67 031** | 72 169 | -5 138 | **4 544** | **3 430** | 1 114 | **6,8** |
| **Tavaszi árpa** | **20 562** | 27 576 | -7 014 | **274** | **526** | -252 | **1,3** |
| **Zab** | **20 612** | 22 395 | -1 783 | **1 306** | **1 353** | -47 | **6,3** |
| **Őszi káposztarepce** | **205 568** | 233 252 | -27 684 | **2 496** | **5 157** | -2 661 | **1,2** |
| **Napraforgó** | **689 774** | 655 564 | 34 210 | **65 799** | **58 882** | 6 917 | **9,5** |
| **Kukorica** | **941 603** | 1 005 267 | -63 664 | **90 969** | **101 257** | -10 288 | **9,7** |
| **Csemegekukorica** | **27 336** | 29 239 | -1 903 | **10 363** | **13 421** | -3 058 | **37,9** |
| **Szója** | **67 636** | 62 957 | 4 679 | **581** | **569** | 12 | **0,9** |
| **Zöldborsó** | **17 971** | 20 105 | -2 134 | **4 132** | **5 281** | -1 149 | **23,0** |
| **Burgonya** | **6 407** | 7 126 | -719 | **193** | **262** | -69 | **3,0** |
| **Cukorrépa** | **9 741** | 7 269 | 2 472 | **400** | **384** | 16 | **4,1** |

 Forrás: NAK 2022.

**Megyei vetésszerkezet 2016-2022. között (főbb növénykultúrák)**

|  |  |  |  |  |  |  |  |
| --- | --- | --- | --- | --- | --- | --- | --- |
| **Növényfaj**  | **2022. (ha)**  | **2021. (ha)**  | **2020. (ha)**  | **2019. (ha)**  | **2018.** **(ha)**  | **2017.** **(ha)**  | **2016.** **(ha)**  |
| Kukorica  | **90 969**  | 98 349  | 91 182  | 96 183  | 93 274  | 96 970  | 97 599  |
| Napraforgó  | **65 799**  | 58 882  | 59 046  | 50 359  | 56 868  | 62 970  | 59 347  |
| Őszi búza  | **58 121**  | 47 889  | 51 871  | 57 255  | 58 202  | 51 251  | 55 600  |
| Őszi árpa  | **11 223**  | 10 170  | 10 196  | 8 507  | 9 936  | 14 944  | 14 440  |
| Csemegekukorica  | **10 363**  | 13 421  | 13 200  | 12 346  | 12 910  | 15 940  | 14 716  |
| Silókukorica  | **4 811**  | 5 006  | 5 240  | 4 970  | 5 721  | 6 577  | 6 500  |
| Triticale  | **4 544**  | 3 430  | 4 784  | 5 095  | 4 767  | 6 577  | 6 897  |
| Zöldborsó  | **4 132**  | 5 281  | 4 943  | 4 660  | 4 946  | 6 030  | 6 696  |
| Őszi káposztarepce  | **2 496**  | 5 157  | 6 957  | 6 730  | 7 846  | 5 078  | 4 400  |
| Zab  | **1 306**  | 1 353  | 1 394  | 980  | 1 505  | 2 200  | 2 196  |
| Rozs  | **1 212**  | 1 067  | 1 200  | 1 127  | 1 310  | 1 418  | 1 396  |
| Szója  | **581**  | 569  | 657  | 809  | 853  | 720  | 735  |
| Cukorrépa  | **400**  | 384  | 649  | 779  | 1 148  | 1 460  | 1 539  |
| Tavaszi árpa  | **274**  | 526  | 472  | 662  | 328  | 1 525  | 481  |
| Burgonya  | **193**  | 262  | 345  | 244  | 318  | 490  | 411  |
| Magborsó  | **131**  | 168  | 160  | 323  | 407  | 470  | 601  |

Forrás: NAK 2022.

**Főbb növénykultúrák termésátlagai 2022-ben**

|  |  |  |
| --- | --- | --- |
| **Növényfaj** | **ORSZÁGOS HOZAMOK** | **HAJDÚ-BIHAR MEGYEI EREDMÉNYEK 2014-2022.** |
| **2022.** | **2022.** | **2021.** | **2020.** | **2019.** | **2018.** | **2017.** | **2016.** | **2015.** | **2014** |
| **(t/ha)** | **(t/ha)** | **(t/ha)** | **(t/ha)** | **(t/ha)** | **(t/ha)** | **(t/ha)** | **(t/ha)** | **(t/ha)** | **(t/ha)** |
| Kukorica | **3,44** | **1,82** | 6,04 | 9,53 | 8,36 | 7,98 | 6,7 | 7,49 | 6,21 | 7 |
| Napraforgó | **1,69** | **1,78** | 2,60 | 2,94 | 3,15 | 3,29 | 3,22 | 3,19 | 3,39 | 2,87 |
| Őszi búza | **4,22** | **3,23** | 5,91 | 5,58 | 5,24 | 5,38 | 5,82 | 5,64 | 5,16 | 5,05 |
| Őszi árpa | **4,51** | **3,04** | 6,44 | 6,03 | 5,41 | 4,62 | 5,1 | 5,36 | 5,13 | 4,53 |
| Triticale | **3,23** | **2,55** | 4,45 | 5,58 | 4,35 | 4,39 | 4,71 | 4,76 | 4,43 | 4,78 |
| Repce | **2,20** | **2,05** | 2,73 | 2,95 | 3,1 | 3,27 | 2,9 | 3,11 | 2,47 | 2,85 |
| Zab | **2,17** | **1,69** | 3,23 | 3,18 | 2,89 | 2,95 | 3,81 | 3,2 | 3,42 | 2,92 |
| Rozs | **2,90** | **2,24** | 3,18 | 3,60 | 3,12 | 3,1 | 3,11 | 3,2 | 3,06 | 2,34 |
| Cukorrépa | **48,35** | **73,00** | 53,92 | 67,25 | 68,36 | 64,8 | 67 | 67,96 | 60,66 | 65 |
| Szója | **1,89** | **0,94** | 2,66 | 2,90 | 2,56 | 2,61 | 2,63 | 2,72 | 1,47 | 3,09 |
| Tavaszi árpa | **3,86** | **2,30** | 4,45 | 4,54 | 3,82 | 3,73 | 4,45 | 4,04 | 4,07 | 3,9 |
| Burgonya | **22,26** | **18,59** | 25,00 | 26,40 | 23,95 | 22,1 | 26 | 24,89 | 22,53 | 30,41 |

Forrás: NAK 2022.

A fenti adatokból megállapítható, hogy az országos átlaghozamok megyénkben az elmúlt években, sőt évtizedekben általában rendre meghaladták az országos adatokat. A 2022. évi aszály az alföldi megyékben – így Hajdú-Bihar vármegyében is - a növénykultúrákban sorra jelentősen csökkent termésátlagokat, vagy teljes megsemmisülést eredményezett.

A tájékoztató dokumentum külön foglalkozik a kertészeti ágazat kultúráival. Idősoros adatok segítségével mutatja be a főbb növénykultúrák vetésterületének alakulását az elmúlt öt év tekintetében:

|  |  |
| --- | --- |
| **főbb zöldségkultúrák** | **Vetésterület (ha)** |
| **2022** | **2021** | **2019** | **2018** | **2017** |
| Csemegekukorica | **10 363** | 13 421 | 12 346 | 12 910 | 15 940 |
| Zöldborsó | **4 132** | 5 281 | 4 660 | 4 946 | 6 500 |
| Torma | **1 175** | 1 259 | 1 215 | 572 | 1 148 |
| Zöldbab | **188** | 330 | 409 | 654 | 700 |
| Zöldpaprika | **118** | 140 | 156 | 154 | 260 |
| Görögdinnye | **135** | 139 | 311 | 209 | 250 |
| Paradicsom | **93** | 93 | 91 | 77 | 82 |
| Karfiol | **23** | 16 | 15 | 15 | 25 |

Forrás: NAK 2022.

Vármegyénk a csemegekukorica és zöldborsó termesztés tekintetében évekig az ország legjelentősebb területe volt 73 %, illetve 24 %-os területadattal. 2022. évben ezek az arányok a csemegekukorica esetében már csak 37,9%, a borsóé 23%. 2019-től a torma 3 éve stabilizálódni látszik, a görögdinnye területe azonban a 2020-as piaci nehézségek, értékesítési gondok miatt jelentősen lecsökkent 2021-ben, és azon a szinten is maradt ez évben.

**A megye gyümölcs ültetvényei**

|  |  |  |  |  |
| --- | --- | --- | --- | --- |
| **Gyümölcs****növényfajok** | **2022.****(ha)** | **2021.****(ha)** | **2018.****(ha)** | **Föbb termesztési****kistérség a megyében** |
| Alma  | **376**  | 370  | 416  | Debrecen, Hajdúböszörmény, Hajdúnánás, Nyíracsád, Hajdúsámson, Hajdúhadház  |
| Meggy  | **541**  | 542  | 532  | Hajdúdorog, Hajdúhadház, Debrecen, Derecske, Hajdúböszörmény, Téglás, Nagyrábé  |
| Szilva  | **74**  | 84  | 94  | Hajdúnánás, Nyíradony, Nyíracsád, Debrecen, Egyek, Hajdúdorog,  |
| Őszibarack  | **29**  | 33  | 40  | Debrecen, Hajdúböszörmény, Nyíradony  |
| Dió  | **39**  | 35  | 47  | Debrecen, Derecske, Hajdúböszörmény, Hajdúszoboszló  |
| Kajszibarack  | **11**  | 18  | 22  | Hajdúdorog, Hajdúhadház, Nyíradony, Nyírmártonfalva, Püspökladány  |
| Cseresznye  | **19**  | 22  | 21  | Hajdúnánás, Debrecen, Téglás  |
| Körte  | **14**  | 12  | 11  | Debrecen, Hajdúnánás, Nyíradony, Nagyrábé  |
| Mogyoró  | **11**  | 12  | 12  | Komádi  |
| Földieper  | **7**  | 9  | 6  | Derecske, Sáránd, Hajdúhadház, Hajdúdorog  |
| Homoktövis  | **14**  | 14  | 112  | Berettyóújfalu, Debrecen  |
| Málna  | **3**  | 6  | 10  | Sáránd, Hajdúhadház, Fülöp  |
| Máriatövis  | **1**  | 1  | 1  | Balmazújváros  |
| Birs  | **14**  | 13  | 10  | Hajdúnánás, Hajdúböszörmény, Hajdúdorog  |
| Ribiszke  | **2**  | 1  | 2  | Hajdúböszörmény, Nyíradony  |
| Nektarin  | **1**  | 2  | 2  | Hajdúböszörmény, Bocskaikert  |
| Vegyes gyümölcsös  | **60**  | 54  | 50  | Debrecen, Hajdúböszörmény, Hajdúbagos, Mezőpeterd, Balmazújváros, Nyíradony, Hajdúhadház, Kaba, Püspökladány  |

Forrás: NAK 2021.

**Néhány gyümölcs terméshozama (t/ha)**

|  |  |  |  |
| --- | --- | --- | --- |
| **Megnevezés** | **2022.** | **2021.** | **2020.** |
| **Görögdinnye** | **15,00** | 18,00 | 10,69 |
| **Földieper** | **8,00** | 8,38 | 6,00 |
| **Kajszibarack** | **3,50** | 0 (lefagyott) | 0,20 (lefagyott) |
| **Őszibarack** | **6,50** | 5,00 | 3,50 |
| **Meggy** | **6,00** | 8,80 | 7,20 |
| **Cseresznye** | **5,00** | 10,20 | 4,00 |
| **Alma** | **14,17** | 13,43 | 8,22 |

Forrás: NAK, 2022.

A NAK a következő megállapítást teszi a gyümölcsültetvények esetén: A gyümölcsültetvényekben a gyümölcsök mennyiségével nem volt gond, a tavaszi fagy nem okozott benne kárt, de a vízhiányos állapot, a légköri aszály és a hőstressz miatt a termések kicsik maradtak, emiatt nem voltak jól eladhatók.

A gyümölcsültetvényekkel további gond, hogy az talajok kiszáradása már olyan mértéket öltött az aszályban, hogy nem csak a gyümölcs kinevelése károsodott, hanem maguk a fák is veszélyben kerültek. Főleg a fiatalabb ültetvények esetében 5-10 %-os fapusztulás is előfordult.

Az energiaárak robbanása miatt a gombaszektor és a konzervipar szenved jelentősen.

**Gyepgazdálkodás**

Az ország mezőgazdasági területének 15%-a gyepterület, amelynek többségét legeltetéssel hasznosítják a gazdálkodók, ami a kérődző állatok leggazdaságosabb takarmányozási módja. Éppen ezért az összes gyepterület közel 30%-a (225,6 ezer hektár) két alföldi, legelőterületeket igénylő állatfajok tartására berendezkedett megyénkben, Bács-Kiskunban és Hajdú-Biharban található. Számottevő nagyságú gyepek vannak ezen kívül természetvédelmi oltalom alatt álló területeken, például a Kiskunsági és a Hortobágyi Nemzeti Parkban, ahol a hagyományos állattartás támogatása kiemelt szerepet kap.

**Ökológiai gazdálkodás**

Az ökológiai gazdálkodás európai szinten is egyre inkább jelentős szerepet kap, amelynek bizonyítéka a 2021. októberében elfogadott Termőföldtől az asztalig stratégia, amelynek értelmében az ökológiai gazdálkodásba bevont területek arányának 2030-ig el kell érnie teljes mezőgazdasági terület 25%-át. Magyarországon 5129-en foglalkoztak biogazdálkodással, az átállási és az ökológiai terület együttes nagysága megközelítette a 294 ezer hektárt, ami a mezőgazdasági terület 5,8%-a. A legnagyobb bioművelésű terület Hajdú-Bihar megyében található (40 486 hektár), ezt követi Bács-Kiskun (37 092 hektár) és Békés megye (27 668 hektár).

1. **ÁLLATTENYÉSZTÉS**

A megye súlya az ország állatállomány létszámában és az állattenyésztéshez kapcsolódó agrártermékek (takarmánynövények, állati termékek) előállításában is kiemelkedő. A történelmi mértékű aszály, és az orosz-ukrán háború okozta helyzet azonban rendkívüli körülményeket teremtett az állattenyésztők számára. A takarmányok hiánya, a takarmányok akár háromszorosára megnövekedett ára és a megnövekedett energiaárak miatt az állományok csökkenését prognosztizálják.

A szarvasmarha állomány az, amely a megyében növekedést mutat az országos összállomány csökkenése ellenére. A juhállományban 6 % körüli csökkenés látszik mind országosan, mind megyénkben. A megyei sertésállomány azonban drasztikusan csökkent – közel 18 %-kal, – míg az ország állománya csak 4,35 % mínuszt mutat. A baromfiállomány országosan jelentősen növekedett, megyénkben a növekedés szerény.

**Az állatállományok létszáma 2013-2021. között**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Állatfaj****(ezer db)** | **2013** | **2014** | **2015** | **2016** | **2017** | **2018** | **2019** | **2020** | **2021** |
| szarvas-marha | **Hajdú-Bihar** | 93,1 | 96,5 | 102,8 | 105,3 | 104,6 | 102,4 | 105,5 | 109,2 | 115 |
| Ország összesen | 782,4 | 802,1 | 820,5 | 852,2 | 864 | 880 | 892,8 | 933 | 902 |
| sertés | **Hajdú-Bihar** | 469,2 | 412,1 | 384,1 | 373,6 | 347,2 | 386,3 | 369,9 | 394,5 | 324,8 |
| Ország összesen | 2 891,30 | 3 135,50 | 3 124,40 | 2 907,10 | 2 806,60 | 2 859 | 2 839,8 | 2 850 | 2 726 |
| juh | **Hajdú-Bihar** | 241,1 | 228,9 | 236,9 | 235,6 | 246,4 | 243,5 | 245,2 | 210,5 | 197,9 |
| Ország összesen | 1 213,80 | 1 185,00 | 1 189,70 | 1 140,60 | 1 177,20 | 1163,7 | 1 116,0 | 944 | 884 |
| tyúk | **Hajdú-Bihar** | 3 760,20 | 3 440,60 | 3 978,10 | 4 658,8 | 5 356,2 | 5 682,5 | 5 995,5 | 2240 | 2 271,6 |
| Ország összesen | 30 521,10 | 32 431,90 | 32 027,00 | 29 474,4 | 35 542,8 | 34 769,0 | 35 051,3 | 28 887,9 | 32 114,4 |

Forrás: KSH 2021.dec.1.

**Szarvasmarha ágazat**

A 10 éve tartó folyamatos húsmarha állománynövekedés 2022-ben megtorpant, az állomány létszáma csökkent. Jelenleg az állattenyésztő ágazatok közül a tejtermelő szarvasmarha ágazat van a legkedvezőbb helyzetben. A tej hazai felvásárlási ára a tavalyi 100 Ft/liter körüli árról indulva 2022 novemberében elérte a 213,41 Ft/kg-ot, amely 77,5%-kal múlja felül az egy évvel korábbi árat. A Kormány 2022-ben a 2,8 %-os friss tejre hatósági árat rendelt el.

**Sertés ágazat**

2021-ben országosan bő 4%-kal esett vissza a sertés és ezen belül a kocaállomány, míg megyénkben jelentősebben; kb. 12%-kal mind a hízó, mind a koca létszám. A sertés felvásárlási árai az utóbbi két évben szélsőségesen alakultak. A kisebb termelők a drasztikus költségnövekedés miatt veszteséget könyveltek el. A nagyobb állományokat tartók 2022. év végére jutottak jövedelmező bevételhez. Az európai sertésállomány csökkenése Magyarországnak kedvező lehet, mert országunk jelentős sertésexporttal rendelkezik.

**Juh ágazat**

2020. december 1-jén a juhállomány 944 ezer, az anyajuhoké 754 ezer volt, egy évvel később a juhállományban országosan és a megyében is 6 % körüli csökkenés következett be, az anyajuh állományokban ezen belül az országban 4,51 %, míg a megyében több; 7,69 %. Ezzel a juhállomány az utóbbi két évtizedes mélypontjára süllyedt. Az ország állományát a 22%-a továbbra is Hajdú-Bihar megyében tartják.

**Baromfi ágazat**

Az energia költsége a baromfi előállításban a legmagasabb az 1 kg-ra eső önköltségek tekintetében. A megemelkedett költségek mellett az Európában még mindig jelen lévő madárinfluenza is tovább ront az ágazat helyzetén. A tyúkok száma 2021. december 1-jén országosan 32,1 millió volt, amely egy év alatt 11,17%-kal emelkedett. 2022-ben évközben a csirkemellre, far-hátra, valamint év végén az étkezési tojásra a kormány hatósági árat rendelt el.

1. **ERDŐGAZDÁLKODÁS**

A megyében az erdőgazdaság meghatározó szereplője az állami erdeink jelentős részét kezelő Nyírerdő Zrt., mely kb. 28 800 ha-on, a Nemzeti Park kb. 2.600 ha-on gazdálkodik. A megyében 1000 hektárt meghaladó nagyságú területen valósult meg erdőtelepítés az elmúlt évben. Ennek egy harmadát akác, és több mint felét az őshonos kocsányos tölgy, valamint az idegenhonos vöröstölgy teszi ki. A 2022 évben tapasztalt hatalmas mértékű aszály az erdősítésekre is hatással volt. Az erdőtelepítések és erdőfelújítások során is nagyarányú károk keletkeztek az első kivitelekben, valamint sok esetben a többéves erdősítésekben is. Rengeteg erdősítést kellett az ősz folyamán megismételni, és még mindig sok területen folynak a munkálatok a károk felszámolását illetően. Ez a nem várt plusz feladat a gépi munkaerők lekötése mellett a csemetetermelők részére is kihívást jelentett.

**Összegzés:**

Összességében elmondható, hogy a mezőgazdaság országos tekintetben nehéz helyzetbe került 2022. évben tekintettel az időjárási körülményekre, valamint a geopolitikai helyzetre. Ezen hatások enyhítésén és a legmegfelelőbb megoldásokon dolgozik a Nemzeti Agrárgazdasági Kamara, melynek Hajdú-Bihar Vármegyei Szervezete vármegyénk sajátos erősségeire alapozva igyekszik a gazdálkodás körülményeit javítani, problémáit meghallgatni és ezekre megoldási lehetőségeket nyújtani. Ennek érdekében többletfeladatok is kerültek a szervezethez, amelyek ellátásához a 2023. évre is sok sikert kíván Hajdú-Bihar Vármegye Közgyűlése.

**HATÁROZATI JAVASLAT**

Hajdú-Bihar Vármegye Önkormányzatának Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ elfogadja a Nemzeti Agrárgazdasági Kamara Hajdú-Bihar Vármegyei Szervezetének
2022. évi munkájáról, valamint Hajdú-Bihar vármegye mezőgazdaságának 2021-2022-es évi helyzetéről szóló tájékoztatót.

2./ A közgyűlés felkéri elnökét, hogy a döntéséről a Nemzeti Agrárgazdasági Kamara Hajdú-Bihar Vármegyei Szervezetét tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. március 10.

**A határozati javaslat elfogadása egyszerű többséget igényel.**

Debrecen, 2023. február 17.

|  |
| --- |
| Tasi Sándor |
| alelnök |

Az előterjesztés a törvényességi követelményeknek megfelel:

|  |
| --- |
| Dr. Dráviczky Gyöngyi |
| jogi ügyintéző |